b'\n_START_ARTICLE_\nJosip Fon (duhovnik)\n_START_SECTION_\n\xc5\xbdivljenje in delo\n_START_PARAGRAPH_\nRodil se je v delavski dru\xc5\xbeini 14. marca, po nekaterih podatkih pa 15. marca 1879. Gimnazijo in bogoslovje je \xc5\xa1tudiral v Gorici in bil 2. avgusta 1903 posve\xc4\x8den v ma\xc5\xa1nika. Slu\xc5\xbeboval je kot kaplan v Bovcu (1903-1904), Vol\xc4\x8dah (1904-1907), bil kurat v Dolenjih Novakih (1907-1910), nato vikar v Zapotoku (1910-1919) in Ajdov\xc5\xa1\xc4\x8dini (1919-1934). Leta 1934 je bil preme\xc5\xa1\xc4\x8den v Vipol\xc5\xbee. Tu je bil najprej vikar, ko pa je bil vipol\xc5\xa1ki vikariat dvignjen v \xc5\xbeupnijo je postal 1935 prvi vipol\xc5\xa1ki \xc5\xbeupnik. Fon se je vsa leta, ko je kot du\xc5\xa1ni pastir slu\xc5\xbeboval v krajih, ki so po 1. svetovni vojni postali del Italije zavzemal, da se v krajih z ve\xc4\x8dinskim slovenskim prebivalstvom v osnovnih \xc5\xa1olah in pri ma\xc5\xa1ah uporablja slovenski jezik. Zaradi tega stali\xc5\xa1\xc4\x8da je bil s strani fa\xc5\xa1isti\xc4\x8dnih oblasti ve\xc4\x8dkrat preganjan. Ko je bil 8. julija 1933 ovaden pri civilnem komisarju v Trstu so mu pretili s konfinacijo, cerkvena oblast pa mu je svetovala, naj se da raje upokojiti in se tako izogniti te\xc5\xbekim policijskim ukrepom. Ko je februarja 1934 pristal na premestitev v Vipol\xc5\xbee, so tudi fa\xc5\xa1isti\xc4\x8dne gro\xc5\xbenje prenehale. Umrl je v bolni\xc5\xa1nici na Jesenicah, pokopan pa je v Vipol\xc5\xbeah.'